Ngohe Aromatawai: He toi tipu, he toi ora

Paerewa Paetae Ngā Toi Puoro 91704: Te whakaatu māramatanga ki te whakapapa o tētahi toi taketake i roto i ngā toi puoro

Aronga: Ngā Toi Puoro 1.7B v1

Whiwhinga: 4

**Te Horopaki**

Ko tāu nā mahi he whakarite kauhau e whakamārama ana i tētahi waiata ki roto i ngā wāhanga kapa haka.

Kei te whakarite tō akomanga i ngā kauhau mō Ngā Manu Kōrero. Ka tautohu koe i tētahi kaupapa nō roto i ngā waiata o te ao kapa haka hei kaupapa mō tō kauhau, arā, ko te tikanga o te titonga haka, o te titonga poi, o te titonga waiata ā-ringa, o te titonga mōteatea.

Ka mahi takitahi koe ki te whakarite i tō kauhau hei whakamārama i te kaupapa kua tohua. Me tuhi ngā rangahau ki roto i tētahi rautaka, hautaka rānei.

Ka aromatawaingia tāu whakamārama i te takenga mai o te kaupapa toi kua tohua, me tāu whakamāori i ngā pūkenga, ngā huānga, me ngā tukanga toi taketake e hāngai ana.

**Hei Mahi**

Kōwhiria tētahi titonga o te kapa haka hei kaupapa mō tō kauhau. Rangahaua ngā kōrero whakapapa e hāngai tōtika ana ki taua titonga, arā, nō hea taua kaupapa, he aha ngā kōrero ā-iwi, he aha rā ōna hononga ki te titonga/ waiata kē atu, ā, kei te kitea ngā tauiratanga o aua mahi ki hea?

Rangahaua he kōrero mō ngā tikanga e hāngai ana ki te kaupapa kua tohua. Ka pēhea te nohotahi o ngā tikanga ki roto i ngā mahi whakataetae, ki roto tonu i ngā mahi whakangahau hoki? Whakamārama mai ōu whakaaro mō ēnei tūāhuatanga.

Matapakihia me tō kaiako ka pēhea te whakatakotoranga o ngā kōrero, me tō whakamārama mai i ngā kōrero nei kia mārama ai ki te kaiwhakarongo.

Tū ki te kauhau i tō kaupapa.

**Taunakitanga: Ngā Toi Puoro 91704 He toi tipu, he toi ora**

|  |  |  |
| --- | --- | --- |
| **Taunakitanga mō te Paetae**  | **Taunakitanga mō te Kaiaka**  | **Taunakitanga mō te Kairangi**  |
| * Ka whakatauira i te whakapapa kia mārama ki roto i tētahi horopaki.
* Ka tautohu i ngā tikanga o tētahi toi taketake.

*Hei tauira:**Kua tohua he kaupapa kōrero.**Kua rangahaua ngā kōrero mō te kaupapa kua tohua.**Kua whakaputa kōrero mō te whakapapa o tētahi titonga waiata toi taketake.**Kua whakaputa kōrero mō ngā tikanga ki roto i ēnei momo titonga waiata ki roto i te kapa haka.* | * Ka whakawhānui i ngā whakaaro ki te whakapapa o tētahi toi taketake.
* Ka whakamāori i ngā tikanga o te whakapapa hei whakawhanake ariā.

*Hei tauira:**Kua mārama te raupapatanga o ngā kōrero ki roto i tāna kauhau.* *Kua uru i ngā rangahau ki roto i tāna kauhau me te whakatakoto whakaaro mō te waiata.* *Kua whakaputa kōrero mō te whakapapa o tētahi titonga waiata toi taketake.**Kua whakamāori i ngā tikanga ki roto i ēnei momo titonga waiata ki roto i te kapa haka.* | * Ka whai māramatanga ki te whakapapa o tētahi toi taketake.
* Ka puta ngā taha rerehua kia pai ai ngā mahi toi.
* Ka tau te whakamāori i ngā momo pūkenga, ngā huānga, me ngā tukanga o tētahi toi taketake.

*Hei tauira:**Kua rere pai te raupapatanga me te whakatakotoranga o ngā kōrero ki roto i tāna kauhau.* *Kua tīpako i ngā rangahau e hāngai tonu ana ki te titonga waiata ki roto i tāna kauhau.**Kua whakatau kōrero mō te whakapapa o tētahi titonga waiata toi taketake.**Kua whai take tāna whakamāori i ngā tikanga ki roto i ēnei momo titonga waiata ki roto i te kapa haka.* |